Document ID: 32005D0389

KOMISIJAS LĒMUMS
(2005. gada 18. maijs),
ar ko groza Lēmumu 1999/217/EK attiecībā uz pārtikas produktos vai uz tiem lietojamo aromatizējošu vielu reģistru
(izziņots ar dokumenta numuru K(2005) 1437)
(Dokuments attiecas uz EEZ)
(2005/389/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 1996. gada 28. oktobra Regulu (EK) Nr. 2232/96, ar ko nosaka Kopienas procedūru attiecībā uz garšvielām, kuras lieto vai kuras paredzētas lietošanai pārtikas produktu sastāvā vai to dekorēšanai (1), un jo īpaši tās 3. panta 2. punktu un 4. panta 3. punktu,
tā kā:
(1)
Regula (EK) Nr. 2232/96 nosaka procedūru, kā ieviest noteikumus par aromatizējošām vielām, ko lieto vai kas paredzētas lietošanai pārtikas produktos. Minētā regula paredz pieņemt aromatizējošu vielu reģistru (reģistrs) pēc tam, kad dalībvalstis paziņojušas to aromatizējošu vielu sarakstu, kuras var izmantot to teritorijā tirgojamos pārtikas produktos vai uz tiem, un pēc tam, kad Komisija rūpīgi izskatījusi minēto paziņojumu. Minēto reģistru pieņēma ar Komisijas Lēmumu 1999/217/EK (2).
(2)
Turklāt Regula (EK) Nr. 2232/96 nosaka programmu aromatizējošu vielu novērtēšanai, lai pārbaudītu, vai tās atbilst vispārējiem aromatizējošu vielu lietošanas kritērijiem, kas noteikti norādītās regulas pielikumā.
(3)
Eiropas Pārtikas nekaitīguma iestāde (Iestāde) savā 2004. gada 13. jūlija atzinumā par parahidroksibenzoātiem secināja, ka propil-4-hidroksibenzoāts (FL 09.915) ir ietekmējis žurku mazuļu dzimumhormonus un vīrišķos reproduktīvos orgānus. Iestāde nevarēja ieteikt šīs vielas pieļaujamo diennakts devu (PDD) tādēļ, ka nav noskaidrots līmenis, pie kura nav novērojama negatīva ietekme (NOAEL). Propil-4-hidrobenzoāta izmantošana par aromatizējošo vielu pārtikā nav pieņemama, jo tas neatbilst vispārējiem aromatizējošu vielu lietošanas kritērijiem, kas noteikti Regulas (EK) Nr. 2232/96 pielikumā. Tādējādi propil-4-hidroksibenzoāts no reģistra jāsvītro.
(4)
Iestāde savā 2004. gada 7. decembra atzinumā par alifātiskajiem dialkoholiem, diketoniem un hidroksiketoniem secināja, ka pentān-2,4-dions (FL 07.191) ir genotoksisks in vitro un in vivo. Tādēļ tā izmantošana par aromatizējošu vielu pārtikā nav pieņemama, jo tas neatbilst vispārējiem aromatizējošu vielu lietošanas kritērijiem, kas norādīti Regulas (EK) Nr. 2232/96 pielikumā. Tādējādi propil-4-hidroksibenzoāts no reģistra jāsvītro.
(5)
Piemērojot Regulu (EK) Nr. 2232/96 un Komisijas 1998. gada 21. aprīļa Ieteikumu 98/282/EK par veidiem, kā dalībvalstīm un Eiropas Ekonomikas zonas līguma parakstītājām valstīm jāaizsargā intelektuālais īpašums saistībā ar Eiropas Parlamenta un Padomes Regulā (EK) Nr. 2232/96 (3) minēto aromatizējošu vielu izstrādāšanu un ražošanu, ziņotājas dalībvalstis ir pieprasījušas, lai atsevišķas vielas reģistrētu veidā, kas aizsargātu ražotāju intelektuālā īpašuma tiesības.
(6)
Šīs reģistra B daļā minētās vielas aizsargā ne ilgāk kā piecus gadus no paziņojuma saņemšanas dienas. Minētais termiņš ir beidzies 28 vielām, kuras tādēļ ir jāpārvieto uz reģistra A daļu.
(7)
Tādēļ Lēmums 1999/217/EK ir attiecīgi jāgroza.
(8)
Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
Lēmuma 1999/217/EK pielikumu groza saskaņā ar šā lēmuma pielikumu.
2. pants
Šis lēmums ir adresēts dalībvalstīm.
Briselē, 2005. gada 18. maijā

Labels: 12
17